B. Bugár, podpredseda NR SR: (2003-03-05):
J. Malchárek, poslanec: Vážený pán predsedajúci, vážený pán premiér, vážení členovia vlády, vážené dámy poslankyne, páni poslanci, dovoľte mi vyjadriť v mene poslaneckého klubu ANO niekoľko postrehov k téme dnešnej mimoriadnej schôdze pléna Národnej rady Slovenskej republiky. V posledných dňoch na verejnosti rezonuje okrem iných tém aj otázka postoja niektorých mojich kolegov poslancov za Alianciu nového občana, ktorí sa pridali k iniciatíve opozičnej strany Smer na zvolanie mimoriadnej schôdze Národnej rady. S veľkou nevôľou bol tento postoj prijímaný hlavne u našich partnerov vo vnútri vládnej koalície, pričom predstavitelia jedného z koaličných partnerov označili tento postoj ako porušenie koaličnej zmluvy. Takéto vyjadrenia považujem skôr za nedorozumenie a osobne ma zamrzeli, aj keď som sám svoj podpis nepriložil na návrh tejto schôdze. V koaličnej zmluve neexistuje ustanovenie, ktoré by sme de facto alebo de iure naším postojom alebo konaním v tejto veci porušili. Jediná skutočnosť, ktorá by podľa môjho názoru mohla koaličných partnerov v tejto súvislosti znepokojovať, je skúsenosť z minulého volebného obdobia, keď mimoriadne schôdze parlamentu vo väčšine prípadov priniesli len nekonečnú spúšť demagógie a politického populizmu. Ako jeden z poslancov tohto parlamentu, ktorí majú osobnú skúsenosť s mimoriadnymi schôdzami, ale nemám problém si osvojiť a nemal som problém si osvojiť iniciatívu svojich kolegov poslancov za náš klub Aliancia nového občana na zvolanie mimoriadnej schôdze, keďže si uvedomujem závažnosť prerokúvanej témy a jej dosah na celú spoločnosť. Kolegovia poslanci, ktorí iniciovali túto mimoriadnu schôdzu, iste mali v povedomí slová dnešného predsedu parlamentu Pavla Hrušovského o potrebe novej politickej kultúry, ale zároveň v nich rezonovala aj polročná skúsenosť s politickou prácou v Národnej rade a pocit zodpovednosti voči občanom Slovenskej republiky. Ich snaha nastoliť na pôde parlamentu diskusiu na tému korupcia a klientelizmus je absolútne prirodzená a legitímna. Nakoniec, kde inde by sa malo diskutovať o probléme, ktorý rezonuje takmer vo všetkých oblastiach verejného života a ktorý je veľmi citlivo vnímaný nielen našimi občanmi, ale aj v zahraničí, ak nie na pôde Národnej rady Slovenskej republiky? Nepochybne existujú témy a problémy, ktoré by v politike, tak ako v rodine, mali zostať takpovediac v domácej kuchyni a nemali by sa preberať na verejnosti. Patrí medzi ne napríklad aj čiastočná nefunkčnosť a neprofesionalita komunikácie v rámci vládnej koalície. Tento problém by sme ako koaliční partneri mali riešiť predovšetkým medzi sebou a nezaťažovať ním verejnosť. Podľa môjho hlbokého presvedčenia však téma dnešnej mimoriadnej schôdze medzi takéto témy nepatrí. Práve naopak. Problém korupcie a klientelizmu dlhodobo rezonuje vo všetkých oblastiach štátnej administratívy vrátane politiky a stal sa priam zhubnou chorobou našej spoločnosti. Nie je možné zatvárať pred týmto faktom oči a tváriť sa, že je všetko v najlepšom poriadku, a na konkrétne otázky, žiadajúce vysvetlenie, odpovedať mlčaním, prípadne obviňovaním všetkých naokolo. V poslednom čase sa stále častejšie vynárajú rôzne kauzy, ktoré nasvedčujú tomu, že korupcia vôbec nie je na ústupe, ale naopak, neustále prerastá všetkými sférami verejného života. Politiku a politikov nevynímajúc. Verejnosť je z takýchto informácií znechutená, ale o čo horšie, občania nadobúdajú stále silnejšie presvedčenie, že sa s tým vlastne nedá nič robiť. My poslanci za Alianciu nového občana sme prišli do politiky ako ľudia, ktorí sa dokázali nájsť a zhodnúť sa v spoločnom názore na problémy tejto spoločnosti a ich možné riešenie a na rozdiel od viacerých politických strán sme od začiatku jasne vyprofilovanou politickou stranou, pokiaľ ide o program a politickú orientáciu. Sme si plne vedomí, že nositeľmi programov jednotlivých politických strán sú vždy ľudia. A preto naša kritika nie je zameraná proti jednotlivým politickým stranám ako takým. Účelom môjho dnešného vystúpenia nie je hodnotenie kvality riešení problému korupcie prezentovaných v rámci programov jednotlivých politických strán. Chcel by som, aby sa už konečne poukázalo priamo na konkrétnych ľudí, ktorí beztrestne roky rabujú túto spoločnosť, ľudí, ktorých konaním sme prišli o miliardové hodnoty a ktorí s aroganciou im vlastnou sa skrývajú za funkcionárov alebo imidž tej-ktorej politickej strany. V tejto súvislosti by som chcel podotknúť, že to nie je prvýkrát, keď sa na pôde parlamentu zaoberáme takouto témou a iniciujeme rokovania pléna k téme korupcia a klientelizmus. Pred viac ako rokom sa na pôde Národnej rady Slovenskej republiky práve na môj podnet zaoberala témou Devín banka a prijala uznesenie Národná rada, v ktorom zaviazala zodpovedné orgány na prešetrenie predmetných skutočností a na informovanie Národnej rady o výsledku prešetrenia. Dnes určite nikto nepochybuje o tom, že táto téma nielen v čase, ale aj dávno predtým bola viac ako legitímna. Pokiaľ by sa našla politická vôľa a odvaha rokovať a najmä konať v tejto kauze skôr, bez ohľadu na toho, kto bol vtedy vo vláde, nehovorím o volebných obdobiach, by sme možno dnes nemuseli nachádzať telá zavraždených ľudí angažovaných v kauze Devín banka a občania nemuseli prísť o viac ako 11 mld. Sk vo svojich úsporách. Pokiaľ ide o podporu návrhu na vyhlásenie dnešnej mimoriadnej schôdze zo strany niektorých poslancov ANO, túto je potrebné dôsledne odlíšiť od podpory návrhu uznesenia predloženého hlavným iniciátorom tejto schôdze, to je opozičnou stranou Smer, a s návrhom predmetného uznesenia, s ktorým poslanci ANO rozhodne nemôžu súhlasiť. Zásadne nemôžeme súhlasiť v žiadnom z jej bodov. Ide totiž o návrh uznesenia, ktorý má v sebe – naozaj použijem to najslušnejšie, čo mi napadá – veľkú dávku povrchnosti. Tento návrh uznesenia však predovšetkým obsahuje žiadosť o zastavenie privatizácie strategických podnikov. Túto požiadavku považujeme za filozoficky a vecne nesprávnu a práve z pohľadu súčasnej úrovne korupcie v štátnej správe za nezodpovednú a kontraproduktívnu. Na jednej strane hovoríme o stanovení jednoznačných pravidiel hry a rovnosti šancí pre všetkých občanov Slovenskej republiky, na druhej strane prijatím takéhoto uznesenia by sme zabetónovali v pozíciách stovky ľudí, ktorí neproduktívne parazitujú na ekonomike štátu a systematicky ho vykrádajú. Áno, je pravdou, že v mnohých prípadoch strategické podniky, ktoré doteraz neboli sprivatizované, alebo niektoré, ktoré boli sprivatizované pre nás netransparentne, boli a sú priestorom na korupciu a klientelizmus. Áno, nie je predsa tiež bežné a nie akceptovateľné, ak sa dozvedáme, že privatizačný poradca, ktorého odmeny sa pohybujú rádovo v desiatkach a v nejednom prípade v stovkách miliónov korún, získa túto odmenu za výkon poradnej činnosti pri privatizácii podniku, o ktorý sa zaujíma jediný záujemca, pričom existuje rozhodnutie vlády podnik odpredať a so získanými prostriedkami sa už dopredu ráta v štátnom rozpočte. Rovnako podozrivé sú aj prípady, keď privatizačný poradca navrhne v procese privatizácie predaj podniku za nižšiu predajnú cenu, než je najnižšia cena ponúkaná od potenciálnych záujemcov. Myslím, že by bolo v tejto súvislosti veľmi zaujímavé preskúmať aj hospodárenie Fondu národného majetku, najmä z pohľadu výberu záujemcov o privatizované podniky, a tiež výšku stanovených cien. Možno oveľa zaujímavejšie by bolo preskúmanie dôvodov, pre ktoré kupujúci nezaplatili kúpnu cenu, pričom mu táto bola znížená z často dodatočne vykonštruovaných dôvodov, prípadne neplatí sa s vedomím tichej podpory niektorých funkcionárov fondu, ktorí potom sankcionujú porušenie zmluvy zo strany kupujúceho najnižšími prípustnými sankciami. Verím, že noví ľudia, ktorí boli schválení v Národnej rade Slovenskej republiky prednedávnom, sa budú správať vo svojich pozíciách zodpovedne a budú pracovať v prospech vecí verejných, a nie v prospech samých seba. Myslím si, že v tejto oblasti by predovšetkým Výbor Národnej rady pre hospodárstvo, privatizáciu a podnikanie mal naozaj veľmi aktívne pôsobiť hlavne v oblasti kontrolnej činnosti. Kým nebudeme mať relevantné informácie o nakladaní s verejnými prostriedkami, pokiaľ verejnosť nebude poznať odpovede na takéto otázky, nebudeme môcť s pokojným svedomím povedať, že sme eliminovali priestor na korupciu vo verejnom živote. My sami sme pripravení nekompromisne postupovať sami voči sebe, voči svojim straníckym kolegom a rovnako nekompromisne aj voči každej konkrétnej osobe, na ktorú padne podozrenie zo zneužitia svojho postavenia, či už to bude člen vlády, alebo iný štátny úradník, prípadne funkcionár pracujúci „v prospech“ štátneho záujmu. Nevidíme jediný dôvod, prečo by sme mali robiť rozdiely medzi zlodejmi, ktorí sa skrývajú v rámci niektorej z koaličných politických strán, alebo zlodejmi, ktorí sa skrývajú v súčasnosti v rámci strán opozičných. Tento problém nevnímame ako problém medzi koalíciou a opozíciou, ale ako problém spoločný. Na pôde Národnej rady Slovenskej republiky preto navrhujeme, aby sa najmä proces privatizácie, proces čerpania prostriedkov z predvstupových zdrojov Európskej únie, financovanie politických strán, ale aj riešenie konfliktu záujmu verejných činiteľov a využitie finančných prostriedkov vo verejnej správe stali predmetom neustálej zvýšenej kontroly poslancov Národnej rady a jej príslušných orgánov a, samozrejme, aj príslušných inštitúcií, ako je NKÚ. Najneskôr na májovej schôdzi Národnej rady by sme chceli prísť s návrhom na vytvorenie prierezovej komisie Národnej rady, v ktorej by boli proporcionálne zastúpení predstavitelia všetkých politických strán, ktorí prejavia záujem o členstvo v tejto komisii. Prierezová komisia by mala dozerať na proces nakladania s verejnými prostriedkami, sledovať konkrétne kroky vlády a jednotlivých rezortov zamerané na boj proti korupcii a klientelizmu, pričom o svojich zisteniach by informovala príslušné výbory Národnej rady. V prípade, že sa na tom Národná rada uznesie, aj plénum Národnej rady. Väčšiu aktivitu by podľa nášho názoru mali v tejto oblasti vyvíjať aj samotné výbory Národnej rady, a to nielen prostredníctvom legislatívneho procesu, ale aj formou dôslednejšej kontroly príslušných orgánov a inštitúcií cez vyžadovanie správ o činnosti a konaním poslaneckých prieskumov. Na koniec môjho vystúpenia mi dovoľte predniesť návrh uznesenia tak, ako ho navrhuje poslanecký klub za Alianciu nového občana: „Národná rada Slovenskej republiky, uznesenie Národnej rady Slovenskej republiky zo dňa 5. marca 2003 k vážnym podozreniam o existencii korupcie a klientelistických praktík v politickom systéme Slovenskej republiky, 1. konštatuje, že korupcia a klientelizmu vo verejnom živote je vážnym problémom existujúcim v Slovenskej republike a že doteraz sa nepodarilo prijať a zabezpečiť opatrenia na ich uspokojivú elimináciu. Je v záujme celej politickej reprezentácie, ktorá vzišla z parlamentných volieb v roku 2002, ale aj všetkých úradov a inštitúcií odhodlane bojovať proti týmto negatívnym javom s cieľom predovšetkým zvýšiť dôveryhodnosť vnútorného prostredia v prospech každého občana Slovenskej republiky ako suverénneho právneho štátu; 2. žiada vládu Slovenskej republiky, aby najneskôr na májovej schôdzi Národnej rady Slovenskej republiky predložila informáciu o plnení uznesenia vlády Slovenskej republiky č. 159 zo dňa 4. marca 2003 a informáciu o konkrétnych opatreniach jednotlivých rezortov pri plnení programového vyhlásenia vlády v oblasti boja proti korupcii a Národného programu boja proti korupcii. Žiada vládu Slovenskej republiky, všetkých ostatných ústavných činiteľov a orgány štátnej moci, aby venovali väčšiu pozornosť a prisudzovali väčší význam informáciám potvrdzujúcim vážne podozrenia o existencii korupcie v oblasti pôsobenia štátnej moci; 3. vyzýva vládu Slovenskej republiky, aby urýchlene dopracovala a predložila Národnej rade Slovenskej republiky návrhy zákonov upravujúcich pravidlá lobingu, obmedzenie trestnoprávnej imunity ústavných činiteľov, návrh zákona o preukazovaní pôvodu majetku, návrh ústavného zákona o konflikte záujmov, návrh zákona o financovaní politických strán a aby sa vytvorili legislatívne administratívne kontrolné mechanizmy pre transparentný a efektívny systém použitia verejných prostriedkov vrátane zdrojov z fondov Európskej únie. Vyzýva všetky príslušné orgány a inštitúcie, najmä Najvyšší kontrolný úrad, Slovenskú informačnú službu, orgány činné v trestnom konaní a daňové orgány, k čo najefektívnejšej implementácii zákonov zverených kompetencií na prispievanie k znižovaniu úrovne korupcie a klientelizmu vo verejnom živote v Slovenskej republike.“ Ďakujem pekne za podporu a za pozornosť. (Potlesk.)